Maketa obce Horné Opatovce
Kostol Sv. Vavrinca v Horných Opatovciach
Pôvodný cintorín obce
**Horné Opatovce** je zaniknutá obec v Žiarskej kotline. Obec sa nachádzala pod výbežkom Štiavnických vrchov, južne od mesta Žiar nad Hronom.

Historické názvy obce
---------------------

Od roku 1253 *Apatj* (latinsky *terra Apathy de Grana*), od roku 1332 *Epati*, od roku 1335 *Maior Apati* (slovensky *Veľké Opatovce*), 1773 *Horne Opatowcze* (maďarsky sa nazývali *Felső-Apáthi*, nemecky *Apelsdorf an der Gran*), 1786 *Felschő-Apáthi*, *Horne Opatowce*, 1808 *Felső-Apáthi*, *Viészka-Apáthi*, *Opatdorf*, *Horní Opátowce*, 1863–1913 *Felsőapáti*, 1920–69 *Horné Opatovce*.

Na území bývalých Horných Opatoviec sa nachádzalo sídlisko a pohrebisko lužickej kultúry z mladšej doby bronzovej, ktoré je významné z historického hľadiska.

Demografia
----------

Divadelný súbor v Horných Opatovciach
Prví obyvatelia novozaloženej podhorskej osady boli poľovníci a poľnohospodári. Neskôr sa venovali aj pltníctvu, furmanke a obchodu. V období socializmu sa veľká časť preorientovala na robotnícky stav. Na životy obyvateľov vplývalo mnoho negatívnych javov, počnúc lúpežnými vpádmi šášovských kastelánov na obec cez turecké nájazdy, drancovanie povstaleckými i cisárskymi vojskami v 17. a 18. storočí, mnohé požiare v obci, v 20. storočí obete 1. a 2. svetovej vojny a vysťahovalectvo za prácou. 

I napriek tomu bola obec v širokom okolí známa ako kultúrna a tvorivá komunita. Slovensku dala v oblasti duchovného života viacero kňazov i rehoľných sestier. Miestni duchovní sú známi aj v širšom kontexte slovenských dejín (Július Plošic, Martin Húska, ...). Divadelníci z obce získali prvenstvo v celoslovenskej súťaži. Úspešný bol i hasičský zbor a futbalisti. Rušný bol spoločenský život, folklór a zvyky. Známy bol prvý vodovod, mlyn i pivovar v okolí. V roku 1720 mala obec 53 daňovníkov, mlyn, krčmu a mäsiara. V roku 1828 116 domov a 815 obyvateľov. Pred zánikom mala obec 228 domov a 1 380 obyvateľov.

Kostol sv. Vavrinca
-------------------

Bol postavený približne v 13. storočí. Pôvodne to bol gotický kostol s priľahlým cintorínom. V rokoch 1910-1911 bol z dôvodu malej kapacity prestavaný na návrh architekta S.Zachara do súčasnej podoby. Veža je pôvodná, z roku 1717. V súčasnosti chátra.

Horné Opatovce

Richtári obce
-------------

Dedinskí richtári boli volení obecnou pospolitosťou (v novoveku volili z troch kandidátov navrhnutých zemepánom). Zodpovedali sa však hornoopatovskému zemepánovi - biskupovi. Na starosti mali správu obce, súdnictvo obce, správu odvodov poddanských dávok, desiatku a deviatku, ako aj štátnych daní.

* 1779, 1790 - Tomáš Ambruš Ambrušeje (\* 16. október 1743, Horné Opatovce - † 1802, Horné Opatovce)
* 1811 - Ján Ambruš Jamricheje (\* 17. jún 1773, Horné Opatovce - † 1814, Horné Opatovce)
* 1827 - Juraj Demeter Baráteje (\* 12. apríl 1773, Horné Opatovce - † 1827, Horné Opatovce)
* 1829 - Michal Mokroš Šebianeje (\* 7. september 1794, Horné Opatovce - † 1836, Horné Opatovce)
* 1853, 1856, 1861 - Jozef Denko Krajčeje (\* 18. január 1818, Horné Opatovce - † 1880, Horné Opatovce)
* 1859 - Jozef Finka Finkeje (\* 31. december 1825, Horné Opatovce - † 1888, Horné Opatovce)
* 1868 - Michal Marko Markeje (\* 28. august 1819, Horné Opatovce - † 1868, Horné Opatovce)
* 1922 - Tomáš Hrmo
* 1926 - Ján Libo
* 1928 - Vojtech Mečiar
* Vojtech Hlinka

Župní sudcovia so sídlom v obci
-------------------------------

* *Imrich Frankner* - sudca (jurasor) v Tekovskej župe. Do roku 1823 sídlil v obci, v stoličnom dome č. 34, ktorý si župa prenajala od panstva obce (biskupa). V roku 1824 ho na poste župného sudcu vystriedal Florián Šimoni.
* *Florián Šimoni* - sudca (jurasor) v Tekovskej župe. V rokoch (1824-1827) sídlil v obci, v stoličnom dome č. 34, ktorý si župa prenajala od panstva obce (biskupa). Na poste župného sudcu tak vystriedal Imricha Franknera.
* *Ľudovít Belházy* - sudca (jurasor) v Tekovskej župe. V rokoch (1866-1867) sídlil v obci, v stoličnom dome č. 34, ktorý si župa prenajala od panstva obce (biskupa).
* *Ignác Šimoni* - sudca (jurasor) a tútor v Tekovskej župe. Do roku 1878 sídlil v obci, v prenajatom dome č. 1 u Finku. V roku 1879 ho nahradil nový župný sudca Anton Truska.
* *Anton Truska* - sudca (jurasor) a tútor v Tekovskej župe. V rokoch (1879-1888) sídlil v obci, v prenajatom dome č. 1 u Finku.

Likvidácia obce
---------------

Mapa Horných Opatoviec
Obec bola vysťahovaná v dôsledku neúnosne zhoršených životných podmienok. K tomuto stavu došlo v roku 1953 po výstavbe Závodu SNP severne od obce, pričom vetry vanúce zo severu spôsobovali imisie popolčekov, fluorovodíka, ortuti a arzénu (napr. v r. 1981 továreň vyprodukovala 7 188 ton popolčeka, 800 ton fluorovodíka, 9 ton arzénu, 17 ton ortuti). Najprv vyhynuli včely, potom aj ostatný hmyz a rastliny, nadmerne sa zvýšila chorobnosť najmä u detí. 

Tento problém bývalá vláda Československej socialistickej republiky vyriešila jej *uznesením č. 188* o likvidácii obce k 31. júlu 1969. Toho roku bolo územie obce pričlenené k Žiaru nad Hronom. Bolestný exodus 1 380 obyvateľov trval takmer 10 rokov. Ľudia sa sťahovali podľa skromných náhrad za domy a podľa zamestnania najmä do Žiaru nad Hronom a Hliníka nad Hronom, ale i do Bratislavy, Piešťan, Košíc, Prahy a inde. Tak v mene doktríny industrializácie, ktorá nerešpektovala žiadne ekologické, historické a morálne princípy, zanikla jedna z najstarších a najväčších obcí Žiarskej kotliny.

Iné projekty
------------

Commons
* Spolupracuj na Commons Commons ponúka multimediálne súbory na tému **Horné Opatovce**

Externé odkazy
--------------

* Horné Opatovce - kostol sv. Vavrinca (www.ohrozenekostoly.sk)
* Dobré ráno: Rýchla smrť Horných Opatoviec. Ako katastrofa vyhnala ľudí? (www.sme.sk)

Súradnice: 48°33′33″S 18°51′10″V﻿ / ﻿48,559252°S 18,852882°V﻿ / 48.559252; 18.852882

Zdroje
------

* Jozef Košta: Tam boli Horné Opatovce, obec Hliník nad Hronom 1997.
* Peter Ratkoš: Dejiny Žiaru nad Hronom, Osveta Martin, 1978.
* PhDr. Milan Majtán, DrSc.: Názvy obcí Slovenskej republiky, Veda Bratislava 1998.

| * z
* d
* u
Žiar nad Hronom |
| --- |
| Samospráva | 
* *Primátor:* Peter Antal (od 2014)
* *Čestní občania*
* *Časti mesta (neoficiálne):*
* Horné Opatovce
* Šášovské Podhradie

 |
| Geografia | Žiarska kotlina
* *Vodstvo:* Hron
* Lutilský potok
 |
| Pamiatky a stavby | 
* Kaštieľ
* Šášovský hrad
* Závod Slovenského národného povstania
* *Zoznam kultúrnych pamiatok*
* *K:Stavby*

 |
| Doprava | 
* *Mestská:* MHD
* *Cestná:*
* R1
* R2
* I/9
* I/65
* *Železničná:* Železničná stanica Žiar nad Hronom
* Železničná trať Nové Zámky – Zvolen

 |
| Námestia a ulice | 
* *Zoznam*

 |
| Kultúra | 
* Knižnica Michala Chrásteka
* Krajská hvezdáreň a planetárium Maximiliána Hella
* Mestské kultúrne centrum
* Pohronské osvetové stredisko
* TV Žiar
* *K:Kultúra*

 |
| Školy | 
* Gymnázium Milana Rúfusa
* Stredná odborná škola obchodu a služieb
* Súkromná obchodná akadémia DSA
* Súkromná pedagogická a sociálna akadémia EPG
* Súkromná stredná odborná škola technická
* *K:Školy*

 |
| Šport | 
* FK Pohronie
* HK MŠK Indian Žiar nad Hronom
* Mestský štadión Žiar nad Hronom
* *K:Šport*

 |